Bekwaam jou as kommersiële duiker - Solidariteit Wêreld LoopbaanSolidariteit Wêreld Loopbaan
Tuis › Artikels › Bekwaam jou as kommersiële duiker
Bekwaam jou as kommersiële duiker
Daar is wêreldwyd 'n hoë aanvraag na ervare kommersiële duikers. Hierdie duikers verskil van professionele duikers daarin dat hulle opgelei is om toerusting te gebruik wat geskik is vir take wat onder water verrig word.
Hierdie duikers werk in twee tipes omgewings: in die oseaan, of binnelands in riviere, damme en hawes. In die see kan hulle op olieplatforms, as opspoorders of op pyplyne werk. Hulle kan ook onderwaterfotografie van strukture of die seelewe doen, toetse en eksperimente uitvoer, of plofstof opstel. Binnelandse werk sluit meer ingenieursverwante take soos die bou en herstel van brûe en damme in.
Die vereistes vir toelating tot 'n opleidingsinstansie is soos volg:
– Jy moet ten minste 18 jaar oud wees.
– Jy moet 'n geldige kommersiële mediese sertifikaat vir duikers hê. Hierdie sertifikaat kan slegs verkry word van 'n dokter wat gekwalifiseerd is in hiperbariese geneeskunde.
– Basiese wiskunde is belangrik. Jy moet kan optel, aftrek, maal en deel, met desimale getalle, breuke en persentasies kan werk, en eenvoudige formules soos gaswette kan oplos.
– Jou swemvermoë sal getoets word. Daar sal van jou verwag word om 300 meter vryslag te swem, jou asem vir 20 sekondes op te hou, 25 meter onder water te swem, 'n voorwerp 5 meter onder water te gaan uithaal, en water te trap vir 1 minuut.
– Om toegelaat te word tot opleiding moet jy goed in Engels kan kommunikeer. Dit verseker die veiligheid van jou opleiding.
Opleidingsvereistes word plaaslik bepaal deur die departement van arbeid se duikersregulasies en internasionaal deur die International Marine Contractors Association (IMCA) se regulasies.
Duikersklas 4 is die eerste vlak, strek oor 4 weke, en jy sal 'n 30-m-SCUBA- kommersiële duikerskwalifikasie bekom. Die volgende vlak is klas 3, wat ook oor 4 weke strek. Hierna sal jy 'n 30-m-SSDE- (surface supply diver) kommersiële duikerskwalifikasie hê. Duikersklas 2 is die minimum kwalifikasie om as kommersiële duiker te kan begin werk. Dit is ook 4 weke van opleiding, waarna jy 'n 50-m-lugduikerkwalifikasie bekom.
Indien jy op 'n olieplatform wil werk as 'n kommersiële duiker, sal jy eers 2 jaar ondervinding moet opdoen. Daarna kan jy aansoek doen.
Daar is oorgenoeg werk beskikbaar in hierdie veld. 'n Groot liefde vir die see en swem, goeie longe en gesondheid, gewilligheid om vir lang tye weg van die huis af te werk, en die vermoë om saam met ander personeel in klein ruimtes te woon is 'n bate indien jy graag internasionaal wil werk. Daar is egter wel die binnelandse opsie beskikbaar, wat 'n meer tradisionele leefstyl kan verseker.